2016. gada 31. maijā Noteikumi Nr. 329

Rīgā (prot. Nr. 26  2. §)

**Noteikumi par Tautību klasifikatoru**

Izdoti saskaņā ar Statistikas [likuma](http://likumi.lv/ta/id/45932-valsts-statistikas-likums)

21. panta 1. un 2. punktu

1. Noteikumi nosaka nacionālo statistisko klasifikāciju "Tautību klasifikators" (turpmāk – Tautību klasifikators) (pielikums) un tās uzturēšanas kārtību.

2. Tautību klasifikatora mērķis ir nodrošināt vienotu iedzīvotāju tautības kodēšanu Latvijas Republikā.

3. Tautību klasifikatora objekts ir fiziskās personas tautība.

4. Tautība šo noteikumu izpratnē ir personas piederība kādai tautai vai nācijai.

5. Par Tautību klasifikatora uzturēšanu ir atbildīga Centrālā statistikas pārvalde.

6. Priekšlikumus par izmaiņām Tautību klasifikatorā privātpersonas un publisko tiesību subjekti iesniedz Centrālajā statistikas pārvaldē.

7. Tautību klasifikatoru aktualizē ne biežāk kā reizi gadā līdz attiecīgā gada 31. decembrim. Grozījumus Tautību klasifikatorā Centrālā statistikas pārvalde saskaņo ar Ārlietu ministriju un Valsts valodas centru.

8. Tautību klasifikatora 10., 115., 211. un 291. kods netiek piešķirts. Šajā punktā minētos Tautību klasifikatora kodus, kas piešķirti līdz šo noteikumu spēkā stāšanās dienai, turpina lietot, un tie ir spēkā.

9. Atzīt par spēku zaudējušiem Ministru kabineta 2008. gada 8. aprīļa noteikumus Nr. 246 "Noteikumi par Tautību klasifikatoru" (Latvijas Vēstnesis, 2008, 57. nr., 2013, 75. nr.).

Ministru prezidents Māris Kučinskis

Ministru prezidenta biedrs,

ekonomikas ministrs Arvils Ašeradens